Kører du i en ældre dieseldrevet varebil, lastbil eller bus i Aalborg midtby, så er det nu, du skal lytte efter, hvis du vil undgå fremtidige bøder i byens miljøzone. I juli er der blevet sat to kameraer op i miljøzonen i Aalborg, som automatisk scanner nummerplader på dieseldrevne varebiler, lastbiler og busser for at sikre, at de overholder zonens miljøzoneregler. - Det er for at mindske luftforureningen i bymidten og sikre et bedre lokalmiljø, siger Camilla Andersen, der er mobilitetsplanlægger i By- og Landskabsforvaltningen i Aalborg Kommune, til TV2 Nord. - Her er der mange fodgængere og cyklister, som også færdes langs de samme veje, samt beboere som indånder luften, siger hun. Afhænger af køretøjets første indregistrering Kameraerne er placeret på Nyhavnsgade og Sønderbro, og derudover findes der også mobile kameraer, der kører rundt i hele zonen, oplyser mobilitetsplanlægger Camilla Andersen. Indtil 1. juli omfattede miljøzonereglerne dieseldrevne lastbiler og busser, men fra 1. juli blev reglerne skærpet, så de også gælder dieseldrevne varebiler. - Kontrollen går på, hvornår køretøjet er indregistreret første gang, forklarer mobilitetsplanlægger Camilla Andersen til TV2 Nord. Eksempelvis skal varebiler altså være registreret den 1. januar 2007 eller senere, før de lovligt må køre i miljøzonen. For de tunge køretøjer som lastbiler og busser på 3,5 tons eller mere gælder, at de skal være registreret den 1. oktober 2009 eller senere, før de lovligt må køre i zonen. Her kan du læse om alle miljøzonereglerne og undtagelserne. Bøder på op til 12.500 kroner Hvis bilisterne ikke overholder reglerne i miljøzonen, så kan det risikere at få konsekvenser. - Som det er lige nu, så får man et brev som en advarsel, hvis bilen er blevet observeret i miljøzonen, og den ikke har lov til at køre der, siger mobilitetsplanlægger ved Aalborg Kommune, Camilla Andersen, og fortsætter: - Men man skal være opmærksom på, at fra 1. oktober 2020 begynder man at udskrive bøder, siger hun. Bødetaksterne for brud på reglerne er 12.500 kroner til busser og lastbiler. Og for varebiler ligger bøden på 1500 kroner. Partikelfilter kan være løsningen Miljøzonerne findes i flere større byer i Danmark - heriblandt Aalborg, Aarhus, Odense, København og Frederiksberg. De dieselkøretøjer, der ikke opfylder kravene, har dog alligevel mulighed for at køre i zonen, hvis de får påmonteret et partikelfilter. Mobilitetsplanlægger hos Aalborg Kommune, Camilla Andersen, oplyser, at bilister kan få installeret filtret hos et værksted, hvorefter bilen skal synes, så motorregistret er opdateret. Hvis du er i tvivl, om dit køretøj er omfattet, kan du slå det op her . Det er Sund & Bælt, der på vegne af Miljøstyrelsen indsamler data i forhold til håndhævelse af reglerne, men politiet kan også fortsat føre kontrol.
Fra 1. oktober ligger bødetaksterne på 1500 og 12.500 kroner, hvis køretøjet ikke overholder reglerne i miljøzonen i Aalborg midtby.